Sarpedon
Sarpedon er i Iliaden konge af Lykien. Han er søn af Zeus og Laodameia og trojanernes stærkeste allierede. I 16. sang fortæller Homer, hvordan Sarpedon efter mange heltegerninger på slagmarken dræbes af Patroklos efter skæbnens bestemmelse. Zeus er på nippet til at redde sin elskede søn, men bliver talt til fornuft af Hera, hvorefter Sarpedon dræbes; der udspiller sig en drabelig kamp om liget, indtil Hypnos og Thanatos, 'Søvn' og 'Død', bærer det hjem til Lykien.